U-I-151/13
Natisni
Opravilna št.:
U-I-151/13
Datum odločitve:
4. 7. 2013
ECLI:
ECLI:SI:USRS:2013:U.I.151.13
Akt:
Zakon za uravnoteženje javnih financ (Uradni list RS, št. 40/12) (ZUJF)
Izrek:
Zahteva za oceno ustavnosti postopka sprejemanja Zakona za uravnoteženje javnih financ (Uradni list RS, št. 40/12) se zavrže.
Evidenčni stavek:
Če reprezentativni sindikat za območje države za posamezno dejavnost ali poklic ne izkaže ogožanja pravic delavcev, Ustavno sodišče zahtevo zavrže.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Sindikat vojakov Slovenije, Slovenska Bistrica
Datum vloge:
28. 5. 2013
Vrsta odločitve:
sklep
Vrsta rešitve:
zavrženje
Dokument:
US30161
Dokument v PDF obliki:
U-I-151-13.pdf
214 KB
Prenesite datoteko
U-I-151/13-6
4. 7. 2013
SKLEP
Ustavno sodišče je v postopku za oceno ustavnosti, začetem z zahtevo Sindikata vojakov Slovenije, Slovenska Bistrica, ki ga zastopa predsednik Gvido Novak, Slovenska Bistrica, na seji 4. julija 2013
sklenilo:
Zahteva za oceno ustavnosti postopka sprejemanja Zakona za uravnoteženje javnih financ (Uradni list RS, št. 40/12) se zavrže.
OBRAZLOŽITEV
1. Sindikat vojakov Slovenije je kot reprezentativni sindikat za območje države vložil zahtevo za presojo ustavnosti in zakonitosti postopka sprejemanja Zakona za uravnoteženje javnih financ (v nadaljevanju ZUJF). Zatrjuje, da izpodbijani zakon krši pravice pripadnikov Slovenske vojske s tem, da te pravice krči in tako povzroča prikrajšanost teh oseb. Meni, da ZUJF ni bil sprejet po postopku, ki bi bil v skladu z Ustavo in Zakonom o referendumu in o ljudski iniciativi (Uradni list RS, št. 26/07 – uradno prečiščeno besedilo – v nadaljevanju ZRLI). Zato predlaga njegovo razveljavitev v celoti.
2. Predsednik Državnega zbora naj bi na podlagi samovoljnega tolmačenja petega odstavka 222. člena Poslovnika Državnega zbora (Uradni list RS, št. 92/07 – uradno prečiščeno besedilo in 105/10 – PoDZ-1) ustavil tek že določenega roka za zbiranje podpisov podpore volivcev za vložitev zahteve za naknadni zakonodajni referendum o sprejetem ZUJF. Pobudnik za vložitev zahteve za razpis referenduma je v Državnem zboru svojo pobudo umaknil, predlagatelj pa meni, da to v času, ko se že zbira štirideset tisoč podpisov volivcev, ni več dopustno. Zato meni, da je bila volivcem z ustavitvijo zbiranja podpisov odvzeta ustavno varovana pravica do soodločanja v javnih zadevah, ki bi se izvedla z neposrednim odločanjem na referendumu. Glede na to očita, da je bil postopek sprejemanja ZUJF v neskladju z 90. členom v zvezi s 44. členom Ustave, s četrtim odstavkom 153. člena Ustave in s 13. členom ZRLI.
3. Reprezentativni sindikat za območje države za posamezno dejavnost ali poklic lahko na podlagi enajste alineje prvega odstavka 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) začne postopek za oceno ustavnosti oziroma zakonitosti predpisa le, če so ogrožene pravice delavcev.
4. Predlagatelj utemeljuje procesno legitimacijo z navedbami, da iz nekaterih členov ZUJF zaradi zmanjšanja denarnih prejemkov v javnem sektorju izhaja kršenje pravic delavcev, pripadnikov Slovenske vojske. Predlagatelj ne izkaže, zakaj naj bi šlo za tako znižanje denarnih prejemkov, da bi to že pomenilo ogrožanje pravic delavcev. Določbam ZUJF, iz katerih naj bi kršitve izvirale, tudi ne očita protiustavnosti. Očitke o protiustavnosti naslavlja le na postopek njihovega sprejemanja. Utemeljitve očitkov o protiustavnosti se po vsebini nanašajo na pravico zahtevati referendum, ne pa na delovnopravni položaj delavcev, ki jih predlagatelj zastopa in predstavlja. Potek postopka za uveljavitev pravice zahtevati zakonodajni referendum ne zadeva neposredno pravic delavcev in jih zato sam po sebi ne more ogrožati. Glede na navedeno ni izpolnjena procesna predpostavka iz enajste alineje prvega odstavka 23.a člena ZUstS, zato je Ustavno sodišče zahtevo zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsedujoči sodnik dr. Mitja Deisinger ter sodnice in sodnik dr. Dunja Jadek Pensa, dr. Etelka Korpič – Horvat, Jasna Pogačar, dr. Jadranka Sovdat in Jan Zobec. Sklep je sprejelo s petimi glasovi proti enemu. Proti je glasovala sodnica Korpič – Horvat.
dr. Mitja Deisinger
Predsedujoči sodnik